KIRJALLINEN KYSYMYS P-1568/02

esittäjä(t): Lucio Manisco (GUE/NGL) neuvostolle

(28. toukokuuta 2002)

Aihe: Euroopan unioni ja Intian ja Pakistanin välinen sota

Viimeaikaiset tapahtumat viittaavat siihen suuntaan, että Intian ja Pakistanin välillä on alkamassa laaja sota, jolla olisi kohtalokkaat seuraukset koko maailmalle, ottaen huomioon että näillä mailla on käytettävissään ydinaseita. Eikö neuvosto pidä tarpeellisena käyttää kiireellisesti kaikkia mahdollisia diplomaattisia keinoja, mukaan lukien EU:n korkean edustajan Javier Solanan matka näihin maihin, jotta vältetään tämä traaginen mahdollisuus?

Yhteinen vastauskirjallisiin kysymyksiin P-1568/02 ja P-1641/02

(5. marraskuuta 2002)

1. Neuvosto on arvoisien parlamentin jäsenten tapaan huolestunut Intian ja Pakistanin välisistä suhteista ja erityisesti sotilaiden jatkuvasta läsnäolosta valvontalinjalla viime kuukausina. Neuvosto on samaa mieltä siitä, että näiden kahden maan välisellä laajamittaisella sodalla olisi kohtalokkaat vaikutukset koko alueella ja sen ulkopuolella.

2. Sevillassa 21. ja 22. kesäkuuta 2002 kokoontunut Eurooppa-neuvosto keskusteli Intian ja Pakistanin suhteiden jännittymisestä ja antoi julkilausuman, jossa se kehotti Pakistania toteuttamaan uusia konkreettisia toimenpiteitä ehkäistäkseen soluttautumisen yli valvontalinjan sekä estääkseen

terroristiryhmien toiminnan sen valvonnassa olevalta alueelta. Eurooppa-neuvosto rohkaisi Intiaa olemaan valmis vastaamaan lisätoimilla jännityksen lieventämiseksi ja piti erittäin tärkeänä, että Jammussa ja Kashmirissa pidettävät vaalit ovat vapaat, rehelliset ja kaikille avoimet. Eurooppa-neuvosto vahvisti Euroopan unionin sitoumuksen työskennellä Intian, Pakistanin ja muiden kansainvälisen yhteisön jäsenten kanssa pohtimalla luottamusta lisääviä toimia välittömän kriisin laukaisemiseksi ja jatkaa kummankin maan rohkaisemista, jotta ne saisivat kahdenvälisen vuoropuhelun kautta aikaan kestävän ratkaisun niiden välisiin erimielisyyksiin.

3. Neuvosto on keskustellut useaan otteeseen tilanteen kehittymisestä, viimeksi yleisten asioiden neuvoston istunnoissa 10. ja 17. kesäkuuta 2002. Useat merkittävässä asemassa olevat henkilöt, kuten Yhdistyneen kuningaskunnan ulkoasiainministeri Jack Straw ja komission jäsen Christopher Patten ovat vierailleet alueella äskettäin. Toiset ovat pitäneet säännöllisesti yhteyttä Intian ja Pakistanin johtoon puhelimitse. EU on myös ottanut asian esille useissa korkean tason poliittisen vuoropuhelun kokouksissa esimerkiksi Yhdysvaltain, Venäjän, Japanin ja muiden G8-ryhmän maiden kanssa osallistuakseen koordinoituihin kansainvälisiin ponnisteluihin.

Lopuksi mainittakoon, että neuvosto on toistuvasti tuominnut julkilausumissaan alueella tapahtuvat terrori-iskut, ja pyytänyt kumpaakin osapuolta käymään vuoropuhelua, jotta kaikkiin kiistanalaisiin asioihin löydettäisiin ratkaisu neuvottelemalla.

4. Neuvosto on tyytyväinen ensimmäisistä askelista, jotka maat ovat ottaneet kriisin laukaisemiseksi. Nämä askeleet ovat vähentäneet laajamittaisen sodan syttymisen vaaraa. Neuvosto on erityisen tyytyväinen Pakistanin ensimmäisiin toimiin rajat ylittävän terrorismin lopettamiseksi sekä Intian ilmoittamiin vastavuoroisiin toimenpiteisiin jännityksen lieventämiseksi.

5. Jotta konfliktiin löydettäisiin kestävä ratkaisu, EU:n ulko- ja turvallisuuspolitiikan korkea edustaja Javier Solana on neuvotellut 26. ja 27. heinäkuuta 2002 New Delhissä ja Islamabadissa Intian ja Pakistanin hallituksen kanssa.